ครม. อนุมัติงบกลางกว่า 600 ล้านบาทเพิ่มเติม ฟื้นฟูโครงสร้างพื้นฐานที่ได้รับความเสียหายจากพายุคาจิกิและโพดุล
ครม. อนุมัติงบกลางกว่า 600 ล้านบาทเพิ่มเติม ฟื้นฟูโครงสร้างพื้นฐานที่ได้รับความเสียหายจากพายุคาจิกิและโพดุลนางสาวไตรศุลี ไตรสรณกุล รองโฆษกประจำสำนักนายกรัฐมนตรี แถลงว่า ที่ประชุมคณะรัฐมนตรี อนุมัติงบกลาง 691.12 ล้านบาทเพิ่มเติม ให้กระทรวงคมนาคม ฟื้นฟูโครงสร้างพื้นฐานที่ได้รับความเสียหายจากอุทกภัยในพื้นที่ภาคเหนือและภาคตะวันออกเฉียงเหนือ จำนวน 17 จังหวัด ของกรมทางหลวงและกรมทางหลวงชนบทที่ได้รับผลกระทบจากพายุโพดุลและคาจิกิ เมื่อปีที่แล้ว ทำให้ประชาชนได้รับความเดือดร้อนจากเส้นทางการสัญจรไปมา ทั้งทางหลวงแผ่นดินและทางหลวงชนบท ได้รับความเสียหายอย่างมาก ซึ่งเดิมได้มีการขออนุมัติงบกลางไปแล้ว 2,282 ล้านบาท แต่ไม่เพียงพอ โดยจะถูกจัดสรรให้กรมทางหลวงและกรมทางหลวงชนบทต่อไปนอกจากนี้ คณะรัฐมนตรี ยังเห็นชอบการให้สิทธิ์ หรือการคืนสิทธิ์ขั้นพื้นฐาน ด้านสาธารณสุข ให้กับบุคคลที่มีปัญหาสถานะและสิทธิเพิ่มเติม ซึ่งเดิมคณะรัฐมนตรี เคยมีมติอนุมัติ หลักการการจัดสรรงบกลางให้กับบุคคลที่มีปัญหาเรื่องสิทธิ ที่ไม่ได้มีสัญชาติไทย แต่มีชื่ออยู่ในทะเบียนราษฎร์ ซึ่งเป็นการอนุมัติเพิ่มเติมให้บุคคลดังกล่าว มีโอกาสเข้าถึง ระบบการบริการสาธารณสุข ซึ่งเป็นสิทธิมนุษยชนขั้นพื้นฐาน จำนวน 24,079 คน เนื่องจากเป็นบุคคลที่ตกหล่นจากมติคณะรัฐมนตรีเดิม จึงเห็นควรให้กระทรวงสาธารณสุขจัดสรรงบประมาณส่วนหนึ่ง จำนวน 61,822,000 บาท โดยกำหนดให้กรอบวงเงิน ตามจำนวนผู้มีสิทธิ์ในอัตรางบประมาณรับเหมาจ่ายรายหัวเท่ากับหลักสิทธิประกันสุขภาพแห่งชาติปีงบประมาณ 2563 ซึ่งตั้งไว้ในอัตรา 2,567 บาท ต่อปีต่อราย ซึ่งจะทำให้ เกิดภาระงบประมาณภาครัฐเพิ่มขึ้น จำนวน 61.82 ล้านบาท วันนี้กระทรวงสาธารณสุขจะได้จัดทำแผนและเสนอตั้งงบประมาณรายจ่ายประจำปีต่อไป